কিন্তু দুঃখজনক দিক হলো সেবারের বাজেটে এসব সুপারিশের কোন প্রতিফলন ঘটেনি। ফলে ডিজিটাল যন্ত্র স্বদেশে উৎপাদন করার সুবিধাজনক অবস্থাটি তখন হয়নি। বিষয়টি এরপর সরকারের সর্বোচ্চ পর্যায়ে তুলে ধরা সম্ভব হয় ১৬ সালের ডিজিটাল ওয়ার্ল্ড এর উদ্বোধনী অনুষ্ঠানে। বেসিস এর পক্ষ থেকে আমি যে বিষয়গুলোকে প্রধানমন্ত্রীর নজরে আনতে সক্ষম হই সেটির শীর্ষস্থানে ছিলো আমদানিকে নিরুৎসাহিত করে দেশের উৎপাদনকে সহায়তা করা। এইসব প্রস্তাবনা নিয়ে ২০১৭ সালে ব্যাপক আলোচনা হয়েছে। তথ্যপ্রযুক্তি বিভাগ ও বেসিসসহ দেশের তথ্যপ্রযুক্তি খাতের বাণিজ্য সংগঠনগুলো তাদের ১৭-১৮ সালের বাজেট প্রস্তাবনায় দেশীয় উৎপাদনকে সুরক্ষা দেবার দাবি তুলেছে।